Document ID: 32002D0343

Απόφαση της Επιτροπής
της 9ης Φεβρουαρίου 2000
όσον αφορά το συμβιβάσιμο συγκέντρωσης με την κοινή αγορά και τη συμφωνία ΕΟΧ
(Υπόθεση COMP/M.1641 - Linde/AGA)
[κοινοποιηθείσα από των αριθμό Ε(202) 352]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/343/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 57 παράγραφος 2 στοιχείο α),
τον κανονισμό (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων(1), όπως τροποποιήθηκε τελευταία από τον κανονισμό (ΕΚ) αριθ. 1310/97(2), και ιδίως το άρθρο 8 παράγραφος 2,
την απόφαση της Επιτροπής της 30ής Σεπτεμβρίου 1999 να κινήσει τη διαδικασία στην προκειμένη περίπτωση,
Αφού έδωσε στις ενδιαφερόμενες επιχειρήσεις την ευκαιρία να υποβάλουν τις παρατηρήσεις τους,
Μετά από διαβούλευση με τη συμβουλευτική επιτροπή για τον έλεγχο των συγκεντρώσεων(3),
Εκτιμώντας τα ακόλουθα:
(1) Την 1η Σεπτεμβρίου 1999, η Επιτροπή έλαβε την κοινοποίηση σχεδίου συγκέντρωσης σύμφωνα με το άρθο 4 του κανονισμού (ΕΟΚ) αριθ. 4064/89 (κανονισμός συγκεντρώσεων). Σύμφωνα με την εν λόγω κοινοποίηση η Linde Aktiengesellschaft (Linde) προβλέπεται να αποκτήσει, κατά την έννοια του άρθρου 3 παράγραφος 1 στοιχείο β) του κανονισμού συγκεντρώσεων, με αγορά μετοχών τον έλεγχο του συνόλου της ΑGA AB (AGA).
(2) Στις 30 Σεπτεμβρίου 1999, η Επιτροπή, σύμφωνα με το άρθρο 6 παράγραφος 1 στοιχείο γ) του κανονισμού συγκεντρώσεων και του άρθρου 57 της συμφωνίας ΕΟΧ, αποφάσισε να κινήσει τη διαδικασία για την εν λόγω υπόθεση.
(3) Στις 24 Ιανουαρίου 2000, η συμβουλευτική επιτροπή εξέταση το σχέδια της παρούσας απόφασης.
Ι. ΤΑ ΜΕΡΗ ΚΑΙ ΤΟ ΣΧΕΔΙΟ ΣΥΓΚΕΝΤΡΩΣΗΣ
(4) Η Linde αναπτύσσει δραστηριότητες στους τομείς της κατασκευής εγκαταστάσεων, της διακίνησης φορτίων, της τεχνικής ψύχους και της παραγωγής και εμπορίας βιομηχανικών αερίων. Η ΑGA αναπτύσσει επίσης δραστηριότητες στον τομέα της παραγωγής και εμπορίας βιομηχανικών αερίων.
(5) Η Linde διαθέτει ήδη μετοχές της ΑGA που αντιστοιχούν στο 21,76 % του κεφαλαίου με 14,45 % των δικαιωμάτων ψήφου. Με συμβάσεις της 15ης Αυγούστου 1999, η Linde αγόρασε από έξι μεγάλους μετόχους της ΑGA συνολικά 66891874 μετοχές Α και 41974157 μετοχές Β. Κατ' αυτό τον τρόπο, η συνολική συμμετοχή της Linde στην ΑGA υπερβαίνει το 66 %.
(6) Επιπλέον, η Linde απέκτησε το υπόλοιπο κεφάλαιο της ΑGA, το οποίο κατανέμεται σε μετοχές Α και Β, με δημόσια προσφορά για την απόκτηση εταιρικών μεριδίων.
ΙΙ. ΣΥΓΚΕΝΤΡΩΣΗ
(7) Το σχέδιο αποτελεί συγκέντρωση κατά την έννοια του άρθρου 3 παράγραφος 1 στοιχείο β) του κανονισμού συγκεντρώσεων, δεδομένου ότι η Linde αποκτά τον αποκλειστικό έλεγχο της ΑGA.
ΙΙΙ. ΚΟΙΝΟΤΙΚΗ ΔΙΑΣΤΑΣΗ
(8) οι συμμετέχουσες επιχειρήσεις πραγματοποιούν συνολικό κύκλο εργασιών άνω των 5 δισεκατ. ευρώ σε παγκόσμιο επίπεδο(4). Η Linde και η ΑGA πραγματοποιούν στην Κοινότητα συνολικό κύκλο εργασιών άνω των 250 εκατ. ευρώ. Οι συμμετέχοντες δεν πραγματοποιούν περισσότερο από τα δύο τρίτα του κοινοτικού κύκλου εργασιών τους σε ένα κράτος μέλος. Κατά συνέπεια, η κοινοποιηθείσα συγκέντρωση έχει κοινοτική διάσταση. Πρόκειται επίσης για περίπτωση συνεργασίας σύμφωνα με το άρθρο 57 της συμφωνίας ΕΟΧ σε συνδυασμό με το άρθρο 2 παράγραφος 1 στοιχείο γ) του πρωτοκόλλου αριθ.24 της εν λόγω συμφωνίας.
IV. ΑΞΙΟΛΟΓΗΣΗ ΣΥΜΦΩΝΑ ΜΕ ΤΟ ΑΡΘΡΟ 2 ΤΟΥ ΚΑΝΟΝΙΣΜΟΥ ΣΥΓΚΕΝΤΡΩΣΕΩΝ
Α. ΣΧΕΤΙΚΕΣ ΑΓΟΡΕΣ
(9) Τόσο η Linde όσο και η ΑGA αναπτύσσουν δραστηριότητες στον τομέα της παραγωγής και της εμπορίας βιομηχανικών αερίων, ιατρικών αερίων και αερίων υψηλής καθαρότητας.
(10) Ως βιομηχανικά αέρια χαρακτηρίζονται όλα τα αέρια και μείγματα αερίων τα οποία παρέχονται από τους προμηθευτές αερίων για να χρησιμοποιηθούν ποικιλοτρόπως στη βιομηχανία και την έρευνα. Τα ευρύτερα χρησιμοποιούμενα τεχνικά αέρια είναι το οξυγόνο, το άζωτο, το αργό, το διοξείδιο του άνθρακα, το ακετυλένιο και το υδρογόνο, καθώς και τα μείγματά τους. Μεταξύ των βιομηχανικών αερίων δεν συγκαταλέγονται τα ιατρικά αέρια και τα αέρια των οποίων η καθαρότητα είναι ανώτερη της συνήθους, ή αέρια των οποίων η ακρίβεια μίγματος είναι μεγαλύτερη απ' ό,τι στα μείγματα βιομηχανικών αερίων.
(11) Τα βιομηχανικά αέρια λαμβάνονται από τον αέρα, από συνθετικές διαδικασίες και από φυσικές πηγές. Τα ατμοσφαιρικά αέρια παράγονται μέσω της υγροποίησης και του διαχωρισμού του αέρα στα συστατικά του στοιχεί. Ο αέρας αποτελείται κατά 20,95 % από οξυγόνο, 78,09 % από άζωτο, 0,93 % από αργό και 0,03 % από άλλα ευγενή αέρια, όπως το νέον, το κρυπτόν, το ξένο και το ήλιον. Το ακετυλένιο και το υδρογόνο παράγονται στο πλαίσιο χημικών διαδικασιών. Το διοξείδιο του άνθρακα προέρχεται από φυσικές πηγές ή αποτελεί απόβλητο χημικών διαδικασιών. Το ήλιο λαμβάνεται από φυσικές πηγές.
(12) Σύμφωνα με τα στοιχεία που υπέβαλε ο κοινοποιών, περίπου το 75 % του κύκλου εργασιών που επιτυγχάνεται με τα βιομηχανικά αέρια αφορά τα ατμοσφαιρικά αέρια και 25 % αφορά τα αέρια τα οποία λαμβάνονται από συνθετικές διαδικασίες ή φυσικές πηγές.
(13)
ΘΕΣΗ ΠΙΝΑΚΑ
(14) Ο κοινοποιών θεωρεί ότι τα βιομηχανικά αέρια μπορούν να χωριστούν σε ομάδες με παρόμοιες εφαρμογές ή δυνατότητες χρησιμοποίησης. Σχεδόν σε όλες τις εφαρμογές είναι δυνατή η υποκατάσταση ενός αερίου από κάποιο άλλο, στο βαθμό που οι φυσικές/χημικές ιδιότητες του αερίου είναι κατάλληλες για την αντίστοιχη εφαρμογή. Τα μείγματα αερίων μπορούν κατά γενικό κανόνα να αντικατασταθούν από μεμονωμένα αέρια. Ως αδρανές αέριο μπορεί να χρησιμοποιηθεί το άζωτο, το αργό και το διοξείδιο του άνθρακα, ενώ για ψυκτικούς σκοπούς είναι κατάλληλο το υγρό άζωτο, το υγρό αργό, το υγρό ήλιο, καθώς και το υγρό και στερεό διοξείδιο του άνθρακα. Επίσης, τα αέρια για την προστασία των ραφών συγκόλλησης, όπως το διοξείδιο του άνθρακα, το αργό και τα μείγματα αερίων, αποτελούν μία ομάδα· ο αέρας και το οξυγόνο μπορούν επίσης να καταταγούν στην ίδια ομάδα αερίων.
(15) Ο κοινοποιών δήλωσε επίσης ότι στο 60 % των εφαρμογών τα βιομηχανικά αέρια μπορούν να αντικατασταθούν από εναλλακτικές διαδικασίες που δεν βασίζονται στα αέρια. Πρόκειται για τους ακόλουθους τομείς: θερμική επεξεργασία, μεταλλουργία, εμπλουτισμός οξυγόνου, συμπεριλαμβανομένων των διαδικασιών τήξης υάλου, συναρμογή/σύνδεση/κοπή, αδρανοποίηση/χημεία, εφαρμογές στον τομέα της ψύξης τροφίμων, ποτοποιία, επεξεργασία νερού, χάραξη και νόθευση στους τομείς των ημιαγωγών, των ηλεκτρονικών και του φωτισμού, εφαρμογές ψύξης και πίεσης στον τομέα των πλαστικών και του καουτσούκ, καθώς και στον τομέα της τεχνητής αναπνοής και νάρκωσης. Δεδομένου ότι στους προαναφερθέντες τομείς εφαρμογών δεν χρησιμοποιούνται μόνο διαδικασίες βασισμένες στα αέρια αλλά και διαδικασίες που δεν βασίζονται σε αυτά, στην οριοθέτηση της αγοράς θα πρέπει να ληφθούν υπόψη διαδικασίες εναλλακτικών τεχνολογιών. Ο κοινοποιών προτείνει να οριοθετηθούν οι σχετικές αγορές προϊόντος σύμφωνα με τους δέκα κύριους τομείς εφαρμογών.
(16) Η Επιτροπή, βάσει των αποτελεσμάτων των ερευνών της στην προκείμενη διαδικασία και στην παράλληλη διαδικασία M.1630 - Air Liquide/BOC, θεωρεί ότι τα βιομηχανικά αέρια λόγω των διαφορετικών χημικών και φυσικών ιδιοτήτων των μεμονωμένων αερίων γενικά δεν μπορούν να υποκατασταθούν αμοιβαία. Τα βιομηχανικά αέρια χρησιμοποιούνται ανάλογα με τις εκάστοτε χημικές και φυσικές ιδιότητές τους σε παραγωγικές διαδικασίες προκειμένου να επιτευχθεί ένα συγκεκριμένο αποτέλεσμα για την αντίστοιχη ειδική εφαρμογή. Δεδομένου ότι οι ανάγκες των αγοραστών διαφέρουν έντονα ανάλογα με την εφαρμογή, δεν μπορεί να θεωρηθεί ότι υφίσταται γενικά δυνατότητα υποκατάστασης. Είναι γεγονός ότι για μια συγκεκριμένη εφαρμογή μπορούν να χρησιμοποιηθούν περισσότερα αέρια τα οποία διαθέτουν τις βασικές ιδιότητες για την εν λόγω εφαρμογή, για παράδειγμα, τόσο το άζωτο όσο και το διοξείδιο του άνθρακα μπορούν να χρησιμοποιηθούν για την κατάψυξη τροφίμων. Ωστόσο, ακόμη και στις περιπτώσεις αυτές υπάρχει ένα αέριο το οποίο υπερέχει τεχνικά για τη συγκεκριμένη ειδική εφαρμογή. Αυτό σημαίνει ότι για τους πελάτες δεν υφίσταται ουσιαστικά δυνατότητα υποκατάστασης, δεδομένου ότι αυτή θα συνεπαγόταν υποβάθμιση της παραγωγικής διαδικασίας και της ποιότητας. Αντίστοιχα, σχεδόν όλοι ανεξαιρέτως οι αγοραστές που ερωτήθηκα στο πλαίσιο των ερευνών στην προκείμενη διαδικασία και στην παράλληλη διαδικασία M.1630 - Air Liquide/BOC αρνήθηκαν ότι υπάρχει η δυνατότητα υποκατάστασης των βιομηχανικών αερίων που χρησιμοποιούν.
(17) Η Επιτροπή, βάσει των αποτελεσμάτων των ερευνών της στην προκείμενη διαδικασία και στην παράλληλη διαδικασία M.1630 - Air Liquide/BOC, θεωρεί, επιπλέον, ότι κατά γενικό κανόνα δεν υπάρχει η δυνατότητα υποκατάστασης βιομηχανικών αερίων με διαδικασίες που δεν βασίζονται στα αέρια. Όλοι σχεδόν οι ερωτηθέντες από την Επιτροπή, στο πλαίσιο της παρούσας διαδικασίας, δήλωσαν ότι κατά την άποψή τους τα τεχνικά αέρια δεν μπορούν να αντικατασταθούν από διαδικασίες που δεν βασίζονται στα αέρια, όπως για παράδειγμα τις μηχανικές ή χημικές διαδικασίες.
(18) Είναι γεγονός ότι για συγκεκριμένες εφαρμογές θα υπήρχε η δυνατότητα υποκατάστασης, όπως για παράδειγμα η χρήση ψυκτών συμπίεσης αντί του διοξειδίου του άνθρακα και του αζώτου για την ψύξη και κατάψυξη τροφίμων ή η χρήση αέρα αντί οξυγόνου κατά την παραγωγή χάλυβα. Στην τελευταία περίπτωση, ωστόσο, αυτό συνεπάγεται υψηλότερη ενεργειακή κατανάλωση, καθώς και υποβάθμιση της ποιότητας, και κατά συνέπεια χειρότερη λειτουργία της διαδικασίας, ώστε να μην μπορεί να θεωρηθεί ότι υπάρχει η δυνατότητα υποκατάστασης. Όσον αφορά το πρώτο παράδειγμα, πρέπει να ληφθεί υπόψη ότι η χρήση ψυκτών συμπίεσης αντί διοξειδίου του άνθρακα και αζώτου για την ψύξη και κατάψυξη τροφίμων προϋποθέτει τη μετατροπή του συστήματος. Λαμβάνοντας υπόψη την επένδυση που απαιτείται για μια ανάλογη μετατροπή δεν μπορεί να θεωρηθεί ότι ο χρήστης, σε περίπτωση μιας διαρκούς αύξησης των τιμών των βιομηχανικών αερίων που χρησιμοποιεί θα έχει τη δυνατότητα να μετατρέψει βραχυπρόθεσμα την παραγωγή του σε μια διαδικασία που δεν βασίζεται στα αέρια.
(19) Η Επιτροπή θεωρεί ότι τα μεμονωμένα αέρια, λόγω των ειδικών χημικών και φυσικών ιδιοτήτων τους, πρέπει να θεωρηθούν ως ξεχωριστές αγορές προϊόντος.
(20) Τα βιομηχανικά αέρια παραδίδονται στους αγοραστές που έχουν ανάγκη συνεχούς εφοδιασμού, είτε μέσω αγωγών που αποτελούν μέρος δικτύου αγωγών του προμηθευτή είτε από εργοστάσιο στον τόπο εγκατάστασης του χρήστη, το οποίο ανταποκρίνεται στις ανάγκες και τον όγκο παραγωγής του χρήστη. Ο εφοδιασμός των μεγάλων αγοραστών, των οποίων οι ανάγκες δεν είναι τόσο υψηλές ώστε να δικαιολογείται οικονομικά ένα επιτόπου εργοστάσιο, πραγματοποιείται με τη χρήση δεξαμενών. Τα αέρια παραδίδονται με βυτιοφόρα σε υγρή μορφή. Επιπλέον, τα βιομηχανικά αέρια παραδίδονται επίσης σε φιάλες. Τα μείγματα αερίων για βιομηχανικούς, ιατρικούς και επιστημονικούς σκοπούς, τα αέρια υψηλής καθαρότητας, τα ευγενή αέρια και τα αντιδραστικά αέρια για τη βιομηχανία ημιαγωγών εμφιαλώνονται επίσης και με τη μορφή αυτή διατίθενται στο εμπόριο.
(21) Βάσει των στοιχείων που υπέβαλε οι κοινοποιών και των πληροφοριών που συγκέντρωσε η Επιτροπή στην παράλληλη διαδικασία M.1630 - Air Liquide/BOC, η Επιτροπή θεωρεί ότι ο σχετικές αγορές προϊόντος θα πρέπει να υποδιαιρεθούν με βάση τα τρία συστήματα διανομής: επιτόπιες εγκαταστάσεις/αγωγοί, βυτιοφόρα και φιάλες. Οι εγκαταστάσεις στον τόπο παραγωγής των πελατών διαφέρουν ανάλογα με τον τρόπο προμήθειας και οι τιμές για τα μεμονωμένα αέρια ποικίλουν σημαντικά, όπως δήλωσε εξάλλου και ο κοινοποιών, ανάλογα με το σύστημα διανομής. Οι πληροφορίες που συγκέντρωσε η Επιτροπή στην προκείμενη και την παράλληλη διαδικασία, M.1630 - Air Liquide/BOC, επιβεβαίωσαν ότι τόσο οι ανταγωνιστές όσο και οι αγοραστές θεωρούν τα τρία συστήματα διανομής ως ξεχωριστές αγορές προϊόντος.
Β. ΟΙ ΣΧΕΤΙΚΕΣ ΓΕΩΓΡΑΦΙΚΕΣ ΑΓΟΡΕΣ
(22) Σύμφωνα με τα στοιχεία που υπέβαλε ο κοινοποιών, η σχετική γεωγραφική αγορά είναι η Κοινότητα. Οι παραγωγοί αερίων που αναπτύσσουν δραστηριότητες στον κοινοτικό χώρο είναι παρόντες σε όλα σχεδόν τα κράτη μέλη και παρέχουν αέρια με όλα τα συνήθη συστήματα διανομής. Το γεγονός ότι οι διασυνοριακές παραδόσεις αερίων σε φιάλες καλύπτουν έναν σχετικά μικρό χώρο, δεν επηρεάζει την κοινοτική διάσταση της γεωγραφικής αγοράς. Δεδομένου ότι όλοι οι ανταγωνιστές εφοδιάζουν τους πελάτες στα κράτη μέλη από επιτόπιες εγκαταστάσεις και μέσω αγωγών, σημαίνει ότι ασκούν μεταξύ τους ανταγωνισμό και καθορίζουν κατ' αυτό τον τρόπο τα όρια της αγοράς.
(23) Από τις πληροφορίες της επιτροπής στην εν λόγω διαδικασία και στην παράλληλη διαδικασία M.1630 - Air Liquide/BOC προκύπτει ότι οι διαστάσεις της σχετικής γεωγραφικής αγοράς καθορίζονται από τις ιδιότητες του κάθε αερίου και του κάθε τρόπου διανομής.
(24) Όσον αφορά την παράδοση αερίων από επιτόπιες εγκαταστάσεις, θα πρέπει να ληφθεί υπόψη ότι όλοι οι σημαντικοί προμηθευτές βιομηχανικών αερίων διαθέτουν την απαραίτητη τεχνογνωσία και τους αντίστοιχους πόρους, που απαιτούνται για την κατασκευή και τη λειτουργία ανάλογων εγκαταστάσεων σε όλο τον ΕΟΧ. Για το λόγο αυτό, όλοι οι σημαντικοί προμηθευτές μπορούν επίσης να συμμετάσχουν σε αντίστοιχους διαγωνισμούς που αφορούν τον ΕΟΧ και να υποβάλουν προσφορές για την κατασκευή και τη λειτουργία επιτόπιων εγκαταστάσεων. Κατά συνέπεια, προκύπτει ότι οι σχετικές γεωγραφικές αγορές είναι ο ΕΟΧ.
(25) Όσον αφορά τον εφοδιασμό των αγοραστών με βυτιοφόρα, πρέπει να ληφθεί υπόψη ότι, λόγω του υψηλού μεταφορικού κόστους, η εμπορικά συμφέρουσα παράδοση, τουλάχιστον όσον αφορά το άζωτο και το οξυγόνο, είναι δυνατή μόνο σε ακτίνα περίπου 200 χιλιομέτρων από τον τόπο εμφιάλωσης. Ακόμη και σε περίπτωση που οι ακτίνες παράδοσης των διαφόρων εγκαταστάσεων εμφιάλωσης αλληλεπικαλύπτονται, πρέπει να ληφθεί υπόψη ότι ο γεωγραφικά σχετικές αγορές δεν καλύπτουν τον ΕΟΧ, αλλά είναι ουσιαστικά εθνικές. Το συμπέρασμα αυτό επιβεβαιώνεται από τις διαφορές τιμών που η Επιτροπή διαπίστωσε στα κράτη μέλη.
(26) Όσον αφορά την εμπορία εμφιαλωμένων αερίων, όπως επίσης δήλωσε ο κοινοποιών, οι διασυνοριακές παραδόσεις είναι ουσιαστικά ανύπαρκτες. Οι σχετικές γεωγραφικές αγορές για τα εμφιαλωμένα αέρια είναι κατά συνέπεια τοπικέ. Οι ακτίνες παράδοσης των εγκαταστάσεων εμφιάλωσης διαφέρουν κατά τρόπο ώστε οι τοπικές αγορές στην πλειονότητά τους καλύπτουν κατά κανόνα το σύνολο της επικράτειας ενός κράτους μέλους. Κατά συνέπεια, οι ανταγωνιστικές σχέσεις, τουλάχιστον μεταξύ των μεγάλων προμηθευτών, δεν περιορίζονται στον τοπικό ή περιφερειακό ανταγωνισμό, αλλά έχουν διαστάσεις ενός ολόκληρου κράτους μέλους. Για το λόγο αυτό, η Επιτροπή θεώρησε ως βάση της αξιολόγησής της ότι ο σχετικής γεωγραφικές αγορές για τα εμφιαλωμένα αέρια καλύπτουν το σύνολο της επικράτειας ενός κράτους μέλους.
Γ. ΑΞΙΟΛΟΓΗΣΗ ΑΠΟ ΑΠΟΨΗ ΑΝΤΑΓΩΝΙΣΜΟΥ
(27) Η Επιτροπή θεωρεί ότι η συγκέντρωση θα οδηγήσει στη δημιουργία δεσπόζουσας θέσης της Linde/AGA όσον αφορά τα εμφιαλωμένα αέρια στις Κάτω Χώρες, καθώς και όσον αφορά τα υγρά αέρια και τα εμφιαλωμένα αέρια στην Αυστρία.
1. ΓΕΡΜΑΝΙΑ
αα) Η διάρθρωση της αγοράς στη Γερμανία έχει ως χαρακτηριστικό την ύπαρξη υψηλών μεριδίων αγοράς της Linde και της Messer.
(28) Η Γερμανία αποτελεί με μεγάλη απόσταση την μεγαλύτερη αγορά για βιομηχανικά αέρια στον ΕΟΧ με τους περισσότερους ανταγωνιστές. Στη Γερμανία οι σημαντικότεροι προμηθευτές βιομηχανικών αερίων είναι η Linde και η επιχείρηση Messer Griesheim GmbH (Messer), στην οποία η Ηοecht Aktiengesellschaft διαθέτει το 66 2/3 % και η οικογένεια Messer το 33 2/3 % των μετοχών. Το 1997 τα μερίδια αγοράς της Linde και Messer για τα βιομηχανικά αέρια ανήλθαν συνολικά σε [25-30]*((5)) %(6). Άλλοι σημαντικότεροι προμηθευτές στη Γερμανία είναι η ΑGA Gas GmbH & Co. KG (AGA), θυγαρική της ΑGA, και η Αir Liquide GmbH (Air Liquide), θυγατρική της L'Air Liquide SA. Το 1997 τα μερίδια αγοράς της ΑGA όσον αφορά τα βιομηχανικά αέρια ήταν [10-15]* % και της Αir Liquide [10-15]* %(7). Στη Γερμανία αναπτύσσουν δραστηριότητες και διεθνείς προμηθευτές αερίων, όπως η Gaseanbieter Air Products and Chemicals, Inc. (Air Products) και η Praxair, Inc. (Praxair), αν και σε μικρότερο βαθμό. Το 1997 τα μερίδια αγοράς της Αir Products όσον αφορά τα βιομηχανικά αέρια ήταν συνολικά [κάτω του 5]* % και [λιγότερο από 5]* % για την Praxair(8). Επίσης, το 1997 στη Γερμανία ήταν ακόμη παρούσα η επιχείρηση The BOC Group plc. (BOC) με συνολικό μερίδιο αγοράς όσον αφορά τα βιομηχανικά αέρια [λιγότερο από 5]* %(9). Η Αir Liquide έχει επίσης αναλάβει τις γερμανικές δραστηριότητες της BOC.
(29) Το 1997 οι υπόλοιποι προμηθευτές βιομηχανικών αερίων στη Γερμανία είχαν μερίδιο αγοράς [10-15]* %(10). Μεταξύ αυτών συγκαταλέγονται η επιχείρηση Westfalen Aktiengesellschaft, η οποία αναπτύσει δραστηριότητες σε όλη τη Γερμανία, και προμηθευτές περιφερειακού βασικά χαρακτήρα, όπως η Sauerstoffwerk Friedrichshafen GmbH, η Sauersteffwerk Friedrich Guttrof GmbH και η basi Schöberl GmbH & Co. Επιπλέον, στη Γερμανία αναπτύσσει δραστηριότητες και η νορβηγική επιχείρηση Ηydrogas AS (Hydrogas) ως προμηθευτής CO2. Συνολικά στη Γερμανία υπάρχουν περίπου 30 μικρότεροι προμηθευτές.
(30)
ΘΕΣΗ ΠΙΝΑΚΑ
(31)
ΘΕΣΗ ΠΙΝΑΚΑ
(32) Το 1998 στη Γερμανία περίπου 60 % του κύκλου εργασιών που πραγματοποιήθηκε συνολικά με την εμπορία υγρών αερίων, αφορούσε τα αέρια οξυγόνο και άζωτο και περίπου το 78 % του συνόλου των κύκλων εργασιών αφορούσε τα αέρια οξυγόνο, άζωτο και αργό. Όσον αφορά το υγρό οξυγόνο η Messer διαθέτει μερίδιο αγοράς κατ' αξία 35-40 % και η Linde [30-35]* %. Όσον αφορά το υγρό άζωτο, η Messer διαθέτει μερίδιο αγοράς κατ' αξία ύψους 35-40 % και η Linde [25-30]* %. Όσον αφορά το υγρό αργό η Messer διαθέτει μερίδιο αγοράς κατ' αξία 40-45 % και η Linde μερίδιο αγοράς [30-35]* %.
(33) Το 1998 στη Γερμανία άνω του 69 % του κύκλου εργασιών που πραγματοποιήθηκε συνολικά με την εμπορία εμφιαλωμένων αερίων, αφορούσε το οξυγόνο, το άζωτο, το αργό και τα μείγματά τους. Όσον αφορά το οξυγόνο σε φιάλες η Messer διαθέτει μερίδιο αγοράς κατ' αξία ύψους 30-35 % και η Linde [25-30]* %. Όσον αφορά το άζωτο σε φιάλες η Linde διαθέτει μερίδιο αγοράς κατ' αξία ύψους [25-30]* % και η Messer 20-25 %. Όσον αφορά το αργό και τα μείγματά του σε φιάλες η Messer διαθέτει μερίδιο αγοράς κατ' αξία ύχους 30-35 % και η Linde περίπου [25-30]* %.
ββ) Και οι δύο εταιρίες που ηγούνται της αγοράς διαθέτουν υποδομή και δίκτυο διανομής σε όλη τη χώρα και μία ευρεία πελατεία.
(34) Στις εγκαταστάσεις διαχωρισμού αέρα λαμβάνονται τα επιμέρους ατμοσφαιρικά αέρια σε υγρή μορφή. Στη συνέχεια, τα εν λόγω αέρια, αφού εξαερωθούν, εμφιαλώνονται στις σχετικές μονάδες οι οποίες βρίσκονται στον ίδιο χώρο με τις εγκαταστάσεις διαχωρισμού του αέρα, και από εκεί παραδίδονται άμεσα στους μεγάλους πελάτες φιαλών. Τα ατμοσφαιρικά αέρια παραδίδονται ωστόσο και σε υγρή μορφή με βυτιοφόρα είτε άμεσα στους τελικούς χρήστες είτε σε μονάδες εμφιάλωσης, που δεν συνδέονται άμεσα με μια εγκατάσταση διαχωρισμού του αέρα. Εκεί εμφιαλώνονται και στη συνέχεια διατίθενται στο εμπόριο. Οι αγοραστές υγρών και εμφιαλωμένων αερίων δεν είναι μόνο οι τελικοί χρήστες, αλλά και οι λεγόμενοι μεταπωλητές. Οι μεταπωλητές είναι κατά κανόνα μικρότεροι περιφερειακοί παραγωγοί ή έμποροι αερίων, οι οποίοι εμφιαλώνουν τα υγρά αέρια στις δικές τους εγκαταστάσεις ή εφοδιάζουν τους τελικούς χρήστες με τα παραδοθέντα εμφιαλωμένα αέρια στα δικά τους πρατήρια πώλησης.
(35) Όσον αφορά τον τομέα υγρών και εμφιαλωμένων αερίων, οι δαπάνες μεταφοράς έχουν ιδιαίτερη βαρύτητα. Οι δαπάνες μεταφοράς όσον αφορά το υγρό άζωτο και οξυγόνο αντιπροσωπεύουν το 40 % του κόστους και το 10 % ακόμη και στην περίπτωση του σημαντικά ακριβότερου υγρού αργού. Οι δαπάνες μεταφοράς επιβαρύνουν κατά κύριο λόγο τον αγοραστή και αποτελούν συστατικό στοιχείο της τιμής. Όσο μικρότερη είναι η απόσταση από το δίκτυο παραγωγής, εμπορίας και διανομής τους προμηθευτή, τόσο περισσότερο είναι αυτός σε θέση να ελαχιστοποιήσει της δαπάνες μεταφοράς όντας πλησίον του πελάτη. Ως εκ τούτου, όπως αναφέρεται επίσης στην κοινοποίηση, στον ανταγωνισμό τιμών έχουν μεγαλύτερη σημασία οι δαπάνες διανομής, εμπορίας και διαχείρισης παρά οι δαπάνες παραγωγής.
(36) Η Linde και η Messer διαθέτουν στη Γερμανία σημαντικά πυκνότερο δίκτυο παραγωγής, εμπορίας κα διανομής σε σύγκριση με τους ανταγωνιστές τους. Επιπλέον, η Messer κατέχει μια παραδοσιακά ισχυρότατη θέση στη δυτική Γερμανία (Βόρεια Ρηνανία-Βεστφαλία, Έσση, Ρηνανία-Παλατινάτο και Σάαρ) και η Linde κατέχει μια παραδοσιακά ισχυρότατη θέση στη νότια Γερμανία (Βάδη, Γουτεμβέργη, Βαυαρία), περιοχές με την υψηλότερη ακαθάριστη προστιθέμενη αξία στο βιομηχανικό τομέα. Στη Γερμανία το 36 % της ακαθάριστης προστιθέμενης αξίας επιτυγχάνεται στο ανατολικό τμήμα και το 35 % στο νότιο, ήτοι περισσότερο από τα δύο τρίτα της ακαθάριστης προστιθέμενης αξίας. Στο βόρειο τμήμα (Κάτω Σαξωνία, Αμβούργο, Βρέμη, Σλέσβιχ-Χόλσταϊν) και στο ανατολικό (Μεκλεμβούργο/Πομερανία, Βρανδεμβούργο, Βερολίνο, Σαξονία-Άνχαλτ, Θουριγκία, Σαξονία) πραγματοποιείται μόνο το 14 % και 15 %, αντίστοιχα, της ακαθάριστης προστιθέμενης αξίας.
(37)
ΘΕΣΗ ΠΙΝΑΚΑ
ΘΕΣΗ ΠΙΝΑΚΑ
(38) Οι παραγωγοί μπορούν επίσης να μειώσουν τα έξοδα μεταφοράς τους συνάπτοντας συμφωνίες για την ανταλλαγή ποσοτήτων. Μεταξύ της Linde και της Messer υπάρχει ανάλογη συμφωνία, σύμφωνα με την οποία η Linde προμηθεύει τη Messer με υγρό οξυγόνο και άζωτο από τις εγκαταστάσεις της διαχωρισμού αέρα στο Worms (στο δυτικό τμήμα) και τη Leuna (ανατολικό τμήμα) και η Messer τη Linde με υγρό οξυγόνο από το σχετικό εργοστάσιό της στο Ηürth (δυτικό τμήμα). Η ποσότητα που προβλέπεται στη σύμβαση ανέρχεται σε επτά εκατομμύρια m3 οξυγόνο ετησίως.
(39)
ΘΕΣΗ ΠΙΝΑΚΑ
(40) Σύμφωνα με τις πληροφορίες που παρείχε ο κοινοποιών στη Γερμανία υπάρχουν περίπου 450000 αγοραστές όσον αφορά τα βιομηχανικά αέρια. Η Linde έχει στη Γερμανία [λιγότερους από 200000]* πελάτες. Εξ αυτών [...]* είναι μεγάλοι πελάτες με αποκεντρωμένους σταθμούς παραγωγής, οι οποίοι εφοδιάζονται με αέρια από αγωγού ή από επιτόπιες εγκαταστάσεις. [...]* περίπου είναι πελάτες που χρειάζονται αέρια σε δεξαμενές και σε μεταλλικές φιάλες, ή πελάτες που έχουν σχετικά υψηλές ανάγκες σε εμφιαλωμένα αέρια. Οι εν λόγω πελάτες εξυπηρετούνται άμεσα από τους πωλητές της Linde. Οι υπόλοιποι [...]*) είναι μικροί πελάτες που χρειάζονται μία έως δέκα φιάλες ετησίως και πραγματοποιούν ετήσιο κύκλο εργασιών κάτω των [...]* DEM. Οι εν λόγω πελάτες εξυπηρετούνται από περίπου 800 διανομείς της Linde. Οι διανομείς πωλούν αποκλειστικά εμφιαλωμένα αέρια της Linde(11) για λογαριασμό της εταιρείας.
(41) Η Messer διαθέτει στη Γερμανία πελατεία 150000-200000 αγοραστών. Για την εξυπηρέτηση των μικρών πελατών η Messer έχει 850 διανομείς.
(42) Το πυκνό δίκτυο σταθμών παραγωγής και πρατηρίων πώλησης της Linde και της Messer εξασφαλίζει την υψηλή διαθεσιμότητα των προϊόντων τους, εγγυημένη προμήθεια και μικρές αποστάσεις, και προσφέρει στις δύο επιχειρήσεις αποφασιστικά πλεονεκτήματα όσον αφορά το κόστος σε σχέση με τους ανταγωνιστές τους.
γγ) Παρά τα υψηλά μερίδια αγοράς της Linde και της Messer η εξέλιξη των εν λόγω μεριδίων και των τιμών υποδηλώνει την ύπαρξη ουσιαστικού ανταγωνισμού μεταξύ των δύο επιχειρήσεων.
(43) Όπως προαναφέρθηκε, η διάρθρωση της αγοράς όσον αφορά τα υγρά και εμφιαλωμένα αέρια στη Γερμανία χαρακτηρίζεται από υψηλά μερίδια αγοράς των σημαντικότερων προμηθευτών, Linde και Messer, που επιπλέον πλεονεκτούν σημαντικά έναντι των ανταγωνιστών τους όσον αφορά την υποδομή και το δίκτυο διανομής. Το γεγονός ότι δύο μόνον επιχειρήσεις διαθέτουν υψηλά μερίδια αγοράς, μπορεί να αποτελεί σοβαρή ένδειξη για την ύπαρξη δυοπωλίου. Ωστόσο, μια τέτοια διάρθρωση αγοράς δεν αποδεικνύει αναγκαστικά την ύπαρξη κοινής δεσπόζουσας θέσης, εφόσον υπάρχουν σοβαρές ενδείξεις ότι μεταξύ των δύο κυρίαρχων επιχειρήσεων επικρατεί ουσιαστικός ανταγωνισμός.
(44) Στην προκειμένη περίπτωση πρέπει να ληφθεί επίσης υπόψη ότι τα βιομηχανικά αέρια αποτελούν ομοιογενή αγαθά, γεγονός το οποίο κατά κανόνα διευκολύνει μια ολιγοπωλιακή παράλληλη συμπεριφορά. Επίσης πρέπει να ληφθεί υπόψη ότι στις αγορές βιομηχανικών αερίων η προσφορά διαφοροποιείται σε κάποια βαθμό ανάλογα με τις τεχνολογίες εφαρμογής. Η εξέλιξη νέων τεχνολογιών εφαρμογής από τους παραγωγούς αερίων και η παροχή βοήθειας ανάλογης προς τη συγκεκριμένη εφαρμογή, αποτελούν, παράλληλα με την τιμή, σημαντική παράμετρο δράσης στις εν λόγω αγορές. Επί του παρόντος, σύμφωνα με τις πληροφορίες της Linde υπάρχουν από 500 έως 1000 διαφορετικές χρήσεις για τα βιομηχανικά αέρια. Ο αριθμός αυτός αυξάνεται σταθερά. Για παράδειγμα, όπως ανέφερε η Linde, μέχρι το ένα τρίτο των ποσοτήτων αερίων που πωλήθηκαν κατά το προηγούμενο έτος χρησιμοποιήθηκε για σκοπούς που πριν μια δεκαετία θεωρούντο ακατάλληλοι για τη χρήση βιομηχανικών αεριών.
(45) Η περιγραφείσα διάρθρωση αγοράς και η βασική ομοιογένεια των αερίων συνηγορούν υπέρ της ύπαρξης δεσπόζοντος ολιγοπωλίου. Ωστόσο, στο συμπέρασμα αυτό αντιτίθεται η εξέλιξη των μεριδίων αγοράς, καθώς και ο καθορισμός τιμών όσον αφορά τα διαφορετικά αέρια.
(46) Στη διάρκεια της διαδικασίας η Linde υπέβαλε εκτενή αριθμητικά στοιχεία σχετικά με την εξέλιξη των μεριδών αγοράς και του μέσου όρου εσόδων όσον αφορά τα μεμονωμένα αέρια από το 1986 ή το 1989 για τα υγρά αέρια, τα οποία από το 1994 βασίζονται στα στοιχεία της VCI (Verband der chemischen Industrie). Σύμφωνα με τα εν λόγω στοιχεία, τα μερίδια αγοράς της Linde και της Messer όσον αφορά τα μεμονωμένα αέρια κινήθηκαν σε διαφορετικές κατευθύνσεις. Επίσης, στην εξέλιξη του μέσου όρου εσόδων όσον αφορά τα μεμονωμένα αέρια εμφανίζονται σημαντικές διαφορές μεταξύ της Linde και της Messer. Αυτό σημαίνει ότι μεταξύ της Linde και της Messer. Αυτό σημαίνει ότι μεταξύ της Linde και της Messer υφίσταται ουσιαστικός ανταγωνισμός.
(47) Όσον αφορά τα υγρά αέρια οξυγόνο και αργό, το μερίδιο αγοράς της Linde μειώθηκε ελαφρά κατά τη διάρκεια της προηγούμενης δεκαετίας (όσον αφορά το οξυγόνο κατά 1,6 % το αργό κατά 0,3 %). Την ίδια περίοδο, το μερίδιο αγοράς της όσον αφορά το υγρό άζωτο αυξήθηκε ελαφρά κατά (κατά 1,6 %). Σε όλες τις περιπτώσεις δεν πρόκειται για μια συνεχή εξέλιξη. Κατά τη διάρκεια ορισμένων ετών τα μερίδια αγοράς ήταν υψηλότερα αυτών του 1989, σε άλλη περίπτωση χαμηλότερα. Αντίθετα, το μερίδιο αγοράς της Messer όσον αφορά και τα τρία υγρά αέρια μειώθηκε σημαντικά (όσον αφορά το οξυγόνο κατά 6,1 % το άζωτο κατά 4,5 % και το αργό κατά 8,5 %). Και στην περίπτωση αυτή η εξέλιξη δεν ήταν συνεχής. Επιπλέον, η εξέλιξη των μεριδίων αγοράς της Linde και της Messer όσον αφορά τα μεμονωμένα αέρια δεν παρουσιάζει την ίδια τάση. Για παράδειγμα, κατά τη διάρκεια ορισμένων ετών, το μερίδιο αγοράς της Linde όσον αφορά συγκεκριμένο αέριο αυξήθηκε σημαντικά, ενώ το μερίδιο αγοράς της Messer παρουσίασε σημαντική μείωση. Κατά τον ίδιο τρόπο υπήρξαν έτη κατά τα οποία η εξέλιξη ήταν αντίστροφη.
(48) Για παράδειγμα, όσον αφορά το υγρό άζωτο, το μερίδιο αγοράς της Linde κατά την περίοδο 1989-1992 μειώθηκε ελαφρά, ενώ κατά την ίδια περίοδο το μερίδιο της Messer αυξήθηκε σαφώς κατά 5 %. Από το 1993 μέχρι το 1995 το μερίδιο αγοράς της Linde αυξήθηκε ελαφρά, ενώ το μερίδιο της Messer μειώθηκε. Από το 1996 μέχρι το 1999 το μερίδιο αγοράς της Linde μειώθηκε ελαφρά, ενώ η μείωση στην περίπτωση της Messer ήταν 8 %. Όσον αφορά το υγρό αργό το μερίδιο αγοράς της Messer από το 1989 μέχρι το 1999 παρουσίασε ισχυρές διακυμάνσεις. Από το 1989 το 1994 το μερίδιο αγοράς της Messer μειώθηκε κατά 11 %, αυξήθηκε από το 1995 μέχρι το 1997 κατά 7 % περίπου και μειώθηκε μέχρι το 1999 κατά 4 %. Αντίθετα, το μερίδιο αγοράς της Linde στο σύνολο της περιόδου από το 1989 μέχρι το 1999 όσον αφορά το υγρό αργό παρέμεινε ουσιαστικά σταθερό με ελαφρές διακυμάνσεις. Όσον αφορά το υγρό άζωτο, το μερίδιο αγοράς Linde από το 1989 μέχρι το 1995 παρουσίασε αύξηση κατά 3 % με ελαφρές ετήσιες διακυμάνσεις, ενώ από το 1996 μέχρι το 1999 σημείωση ελαφρά πτώση. Το μερίδιο αγοράς της Messer για το υγρό άζωτο μειώθηκε κατά 7 % από το 1989 μέχρι το 1993, ενώ στη συνέχεια, παρά τις ποικίλες τάσεις, αυξήθηκε συνολικά κατά 3 %.
(49) Όσον αφορά τα εμφιαλωμένα αέρια, κατά τη διάρκεια των τελευταίων δεκατρίων ετών το μερίδιο αγοράς της Linde παρουσία γενικά σαφή μείωση (ανάλογα με το είδος του αερίου κατά 11 % έως 17 %). Η εν λόγω εξέλιξη ήταν σχετικά αδιάλειπτη. Το μερίδιο αγοράς της Messer αντίθετα παρέμεινε κατά κανόνα σταθερό ή μειώθηκε ελαφρά με εξαίρεση το ακετυλένιο, όπου το μερίδιο αγοράς της Messer αυξήθηκε κατά 9 %.
(50) Όσον αφορά τον ανταγωνισμό τρίτων, σχεδόν σε όλα τα είδη αερίου, καθώς και στον τομέα των υγρών και εμφιαλωμένων αερίων, διαπιστώνεται έντονη αύξηση των μεριδίων αγοράς της Αir Liquide. Ως αποτέλεσμα της εν λόγω εξέλιξης, η Αir Liquide κατά την τελευταία δεκαετία εδραίωση τη θέση της στη Γερμανία ως προμηθευτής υγρών και εμφιαλωμένων αερίων. Επίσης, σημαντικά κέρδη όσον αφορά τα μερίδια αγοράς εξασφάλισαν και οι υπόλοιποι προμηθευτές που αναφέρονται στην αιτιολογική σκέψη 29 και οι οποίοι δεν ανήκουν στην ομάδα των επτά μεγάλων παραγωγών αερίων.
(51) Κατά τη διάρκεια της διαδικασίας η Linde ανέφερε πολυάριθμα παραδείγματα όσον αφορά σημαντικές πτώσεις των τιμών λόγω του ανταγωνισμού για υφιστάμενες πελατειακές σχέσεις. Ωστόσο, τα εν λόγω παραδείγματα, δεδομένου του μεγάλου αριθμού πελατών της Linde, αφορούν μόνο ένα σχετικά μικρά τμήμα της υπάρχουσας πελατείας της. Η τάση, η οποία διαπιστώνεται στα εν λόγω παραδείγματα, καθώς και στους "ισολογισμούς ανταγωνισμού" που περιλαμβάνονται στην κοινοποίηση, επιβεβαιώνεται ωστόσο και από την εξέλιξη του μέσου όρου εσόδων (έσοδα σε DEM/m3).
(52) Τόσο η εξέλιξη των μεριδίων αγοράς όσο και η εξέλιξη του μέσου όρου των εσόδων της Linde και της Messer παρουσιάζουν μια διαφοροποιημένη εικόνα. Όσον αφορά το υγρό οξυγόνο από το 1994 έως το 1999 ο μέσος όρος εσόδων της Linde μειώθηκε κατά [...]* % και ο μέσος όρος εσόδων της Messer κατά [...]* %. Ο μέσος όρος εσόδων και των δύο εταιρειών υπερέβαινε το 1999, όπως και στη πλειονότητα των προηγούμενων ετών, το συνολικό μέσο όρο εσόδων της αγοράς. Όσον αφορά το υγρό οξυγόνο, ο μέσος όρος εσόδων της Linde μειώθηκε κατά [...]* % και αυτός της Messer κατά [...]* %. Τόσο το 1994 όσο και το 1999 ο μέσος όρος εσόδων της Linde αντιστοιχούσε στο συνολικό της αγοράς, ενώ αυτός της Messer το 1994 ήταν χαμηλότερος και το 1999 υψηλότερος από το μέσο όρο αγοράς. Όσον αφορά το υγρό αργό, ο μέσος όρος εσόδων της Linde μειώθηκε κατά [...]* % και αυτός της Messer κατά [...]* %. Συνολικά, στη διάρκεια της εν λόγω περιόδου, ο μέσος όρος εσόδων της Linde ήταν συνολικά υψηλότερος του μέσου όρου αγοράς και αυτός της Messer σημαντικά χαμηλότερος. Όσον αφορά τα εμφιαλωμένα αέρια, οι εξελίξεις υπήρξαν ανάλογες. Για παράδειγμα, όσον αφορά το οξυγόνο σε φιάλες, ο μέσος όρος εσόδων της Linde στο σύνολο της περιόδου από το 1994 μέχρι το 1999 υπερέβαινε σημαντικά το μέσο όρο αγοράς, ενώ αυτός της Messer αντιστοιχούσε περίπου στο μέσο όρο αγοράς ή ήταν ελαφρά χαμηλότερος. Αντίστροφα, όσον αφορά το ακετυλένιο σε φιάλες ο μέσος όρος εσόδων της Linde ήταν σημαντικά χαμηλότερος του μέσου όρου αγοράς, ενώ αυτός της Messer σημαντικά υψηλότερος. Όσον αφορά το αργό σε φιάλες ο μέσος όρος εσόδων και των δύο εταιριών ήταν, με διαφορετική απόσταση, κάτω του μέσου όρου αγοράς.
(53) Όσον αφορά επίσης τα ομοιογενή αγαθά, ο μέσος όρος εσόδων δεν επιτρέπει να εξαχθούν σαφή συμπεράσματα όσον αφορά τον καθορισμό τιμών των ανταγωνιστών. Είναι γεγονός ότι όσον αφορά τα ομοιογενή αγαθά δεν υπάρχει καμία από τις δυσκολίες που προκύπτουν στην περίπτωση των διαφοροποιημένων αγαθών τα οποία προσφέρονται ως μέρος διαφορετικών μιγμάτων προϊόντων από τους προμηθευτές. Ωστόσο, ακόμη και στην περίπτωση των ομοιογενών αγαθών, η ύπαρξη διαφορετικών διαρθρώσεων πελατών και, αντίστοιχα, διαφορετικών παραδοτέων ποσοτήτων, μπορεί να επηρεάσει τη σχέση μεταξύ μέσων εσόδων και πραγματικών τιμών. Ωστόσο, όσον αφορά τα ομοιογενή αγαθά ο μέσος όρος εσόδων αποτελεί ουσιαστική ένδειξη για τον καθορισμό των τιμών από τους επιμέρους προμηθευτές. Αυτό ισχύει ιδιαίτερα στην εξεταζόμενη περίπτωση, δεδομένου ότι η Linde και η Messer διαθέτουν μερίδια αγοράς ανάλογου μεγέθους. Κατά συνέπεια, μπορεί να θεωρηθεί ότι η αντίστοιχη πελατεία τους έχει παρόμοια διάρθρωση. Κατά συνέπεια, η διαφορετική εξέλιξη του μέσου όρου εσόδων της Linde και της Messer που αναφέρεται στην παράγραφο 52 αποτελεί σαφή ένδειξη ότι μεταξύ των δύο επιχειρήσεων υφίσταται ανταγωνισμός όσον αφορά τις τιμές.
(54) Λαμβάνοντας υπόψη της όλα τα δεδομένα η Επιτροπή θεωρεί ότι μεταξύ της Linde και της Messer υφίσταται πραγματικός ανταγωνισμός. Παρά τη δυοπωλιακή διάφθρωση αγοράς, οι ανταγωνιστικές σχέσεις μεταξύ των δύο επιχειρήσεων είναι διαμορφωμένες κατά τρόπο που η Επιτροπή δεν δικαιολογείται να υποθέσει ότι δεν υφίσταται ουσιαστικός ανταγωνισμός μεταξύ της Linde και της Messer.
Συμπέρασμα
(55) Κατά συνέπεια, δεν διαπιστώνεται ότι επί του παρόντος υφίσταται δυοπώλιο μεταξύ της Linde και της Messer στην αγορά της Γερμανίας.
Η κατάσταση μετά τη συγκέντρωση
(56) Μέσω της συγκέντρωσης θα αυξηθεί το μερίδιο αγοράς της Linde στην πλειονότητα των σχετικών αγορών κατά 5-10 %. Κατ' αυτό τον τρόπο, η Linde θα κυριαρχήσει αντί της Messer σε σειρά αγορών. Ταυτόχρονα, θα αυξηθεί η απόσταση των δύο κυρίαρχων προμηθευτών από τους ανταγωνιστές τους. Ωστόσο, δεν υπάρχουν ενδείξεις ότι η αύξηση του μεριδίου αγοράς της Linde θα τροποποιήσει ουσιαστικά τις ανταγωνιστικές σχέσεις μεταξύ της Linde και της Messer και ότι στο μέλλον θα οδηγήσει σε μια κατάσταση στην οποία ο υφιστάμενος ανταγωνισμός μεταξύ τους θα εξασθενίσει σημαντικά. Είναι γεγονός ότι με την ανάληψη της ΑGA από την Linde, θα εξαλειφθεί ένας ανταγωνιστής της Linde και της Messer. Ως εκ τούτου ενδέχεται οι ανταγωνιστικές πιέσεις που ασκούνται από τρίτους στο εσωτερικό του κυρίαρχου ομίλου να ελαττωθούν. Ωστόσο, πρέπει να ληφθεί υπόψη ότι εκτός από την ΑGA υπάρχουν και άλλοι μεγάλοι προμηθευτές βιομηχανικών αερίων στις αγορές υγρών και εμφιαλωμένων αερίων στη Γερμανία, και ιδίως ότι θα παραμείνει ως ανταγωνιστής η Αir Liquide, που κατά τη διάρκεια της τελευταίας δεκαετίας πέτυχε ιδιαίτερα υψηλά κέρδη όσον αφορά τα μερίδια αγοράς. Στο βαθμό που κατά το παρελθόν ο ανταγωνισμός τρίτων συνέβαλε στη δημιουργία ενεργούς ανταγωνιστικής σχέσης μεταξύ της Linde και της Messer, η κατάσταση δεν πρόκειται να αλλάξει τόσο δραστικά ώστε στο μέλλον να εξαλειφθεί ο ουσιαστικός ανταγωνισμός μεταξύ των δύο κυρίαρχων επιχειρήσεων.
Συμπέρασμα
(57) Κατά συνέπεια, διαπιστώνεται ότι η συγκέντρωση δεν θα οδηγήσει στη δημιουργία δυοπωλίου μεταξύ της Linde/AGA και της Messer στις αγορές υγρών και εμφιαλωμένων αερίων στη Γερμανία.
2. ΚΑΤΩ ΧΩΡΕΣ
αα) Στις αγορές υγρών και εμφιαλωμένων αερίων στις Κάτω Χώρες υπάρχουν ουσιαστικά τέσσερις κύριοι προμηθευτές.
(58) Στις αγορές υγρών και εμφιαλωμένων αερίων στις Κάτω Χώρες υπάρχουν οι ακόλουθοι σημαντικοί προμηθευτές: η Linde μέσω της ελεγχόμενης από αυτήν ΝV Hoeck's Machine en Zuurstoffabriek, η ΑGA μέσω της ΑGA Gas BV, η Αir Products μέσω της Αir Products Nederland BV και η Αir Liquide μέσω Αir Liquide BV. Επιπλέον, σε μικρότερο βαθμό, αναπτύσσουν δραστηριότητες η Messer μέσω της Messer Nederland BV και η Praxair μέσω της Praxair NV. Επίσης, η Αir Liquide έχει αναλάβει τις ολλανδικές δραστηριότητες της BOC.
(59) Άλλοι μικρότερο προμηθευτές είναι η Westfalen Gassen Nederland BV, θυγατρική της Westfalen Aktiengesellschaft Nederlandse Technische Gasmaatschappij BV (NTG), η οποία ελέγχεται από την ιταλική εταιρεία αερίων SOL SpA, και η Ηydrogas Holland BV, θυγατρικής της Νοrsk Hydro ASA στο Όσλο. Η τελευταία εταιρεία προμηθεύει ουσιαστικά μόνο διοξείδιο του άνρθακα.
(60) Η Linde διαθέτει στις Κάτω Χώρες δύο εγκαταστάσεις διαχωρισμού αέρα και πέντε εργοστάσια εμφιάλωσης για όλα τα είδη αερίου. Η ΑGA διαθέτει στις Κάτω Χώρες ένα εργοστάσιο εμφιάλωσης για όλα τα είδη αερίου, ένα εργοστάσιο εμφιάλωσης για CO2 και ένα εργοστάσιο ακετυλενίου. Η ΑGA δεν διαθέτει δικές της εγκαταστάσεις διαχωρισμού αέρα στις Κάτω Χώρες και για το λόγο αυτό συνεργάζεται με την Αir Products για την παραγωγή υγρών αερίων. Η Αir Products εκμεταλλεύεται στο Ρόττερνταμ τη μεγαλύτερη στο κόσμο εγκατάσταση διαχωρισμού αέρα και διαθέτει ακόμη μία στο Terneuzen. Επίσης, η Αir Products διαθέτει εργοστάσιο εμφιάλωσης για κάθε είδους αέρια και ένα υδρογόνο. Η Αir Liquide διαθέτει επίσης ένα εργοστάσιο εμφιάλωσης για κάθε είδους αέρια και ένα για υδρογόνο. Επιπλέον, η Αir Liquide εκμεταλλεύεται, μετά την ανάληψη των ολλανδικών δραστηριοτήτων της BOC, και μία εγκατάσταση διαχωρισμού αέρα στο Terneuzen. Η Messer εκμεταλλεύεται εργοστάσιο εμφιάλωσης για κάθε είδους αέρια και ένα εργοστάσιο ακετυλενίου. Οι μικρότεροι προμηθευτές που αναφέρονται στην παράγραφο 59 διαθέτουν ο καθένας ένα εργοστάσιο εμφιάλωσης.
ββ) Όσον αφορά τα εμφιαλωμένα αέρια η επιχείρηση Linde/AGA που θα προκύψει από τη συγχώνευση θα καταστεί ο μοναδικός κύριος προμηθευτής, ενώ η υπόλοιπη αγορά είναι κατακερματισμένη.
(61)
ΘΕΣΗ ΠΙΝΑΚΑ
(62) Όσον αφορά τα εμφιαλωμένα αέρια, το κοινό μερίδιο αγοράς της Linde/AGA για το οξυγόνο σε φιάλες ανέρχεται σε [70-80]* %. Ο επόμενος μεγαλύτερος ανταγωνιστής όσον αφορά το οξυγόνο σε φιάλες είναι η Αir Products με μερίδιο αγοράς 5-10 %. Η απόσταση από τα μερίδια αγοράς των υπόλοιπων προμηθευτών είναι 70 %. Το κοινό μερίδιο αγοράς της Linde/AGA για άζωτο σε φιάλες ανέρχεται σε [65-75]* %, ενώ η Αir Products, ο αμέσως επόμενος μεγαλύτερος ανταγωνιστής, κατέχει μερίδιο αγοράς 10-15 %. Η απόσταση από τα μερίδια αγοράς των υπόλοιπων προμηθευτών υπερβαίνει το 60 %. Το κοινό μερίδιο αγοράς της Linde/AGA για το αργό και τα μείγματα αργού σε φιάλες ανέρχεται σε [60-70]* %. Όσον αφορά το αργό και τα μείγματα αργού σε φιάλες η Αir Liquide και η Messer, που αποτελούν τους αμέσως επόμενους μεγαλύτερους ανταγωνιστές, διαθέτουν έκαστη μερίδιο αγοράς 10-15 %. Η απόσταση από τα μερίδια αγοράς των υπόλοιπων ανταγωνιστών είναι 50 %.
(63) Το κοινό μερίδιο αγοράς της Linde/AGA για το CO2 σε φιάλες ανέρχεται σε [75-85]* %. Η Αir Liquide, η Αir Products και η Messer διαθέτουν έκαστη μερίδιο αγοράς 5-10 % όσον αφορά το CO2 σε φιάλες. Το κοινό μερίδιο αγοράς της Linde/AGA όσον αφορά το υδρογόνο σε φιάλες ανέρχεται σε [55-65]* %. Όσον αφορά το υδρογόνο σε φιάλες, η Αir Liquide που αποτελεί τον αμέσως επόμενο μεγαλύτερο ανταγωνιστή διαθέτει μερίδιο αγοράς 15-20 %. Η απόσταση μεταξύ των μεριδίων αγοράς της Linde/AGA και των υπόλοιπων προμηθευτών υπερβαίνει το 50 %. Το κοινό μερίδιο αγοράς της Linde/AGA όσον αφορά το ακετυλένιο σε φιάλες ανέρχεται σε [75-85]* %. Όσον αφορά το ακετυλένιο, η Messer και η Αir Liquide, που αποτελούν τους αμέσως επόμενους μεγαλύτερους ανταγωνιστές, διαθέτουν έκαστη μερίδιο αγοράς 5-10 %. Η απόσταση μεταξύ των μεριδίων αγοράς της Linde/AGA και των υπόλοιπων ανταγωνιστών υπερβαίνει το 70 %.
(64) Οι υπόλοιποι μικροί προμηθευτές εμφιαλωμένων αερίων εξαρτώνται σε μεγάλο βαθμό από τις παραδόσεις των κύριων προμηθευτών. Μέσω της συγκέντρωσης ο αριθμός των κύριων προμηθευτών θα μειωθεί σημαντικά και κατά συνέπεια θα καταστεί δυσκολότερη η άσκηση επιθετικού ανταγωνισμού. Ως εκ τούτου δεν μπορεί να θεωρηθεί ότι το πεδίο δράσης της Linde/AGA περιορίζεται από τους υπόλοιπους μικρούς προμηθευτές.
γγ) Όσον αφορά διάφορα υγρά αέρια η Linde/AGA καθίσταται κυρίαρχος της αγοράς στις Κάτω Χώρες· η συγκέντρωση, ωστόσο, δεν οδηγεί στη δημιουργία δεσπόζουσας θέσης στις εν λόγω αγορές.
(65)
ΘΕΣΗ ΠΙΝΑΚΑ
(66) Τα σημαντικότερα υγρά αέρια από άποψη όγκου και αξίας είναι το οξυγόνο, το άζωτο και το αργό. Τα εν λόγω τρία, αέρια, τόσο κατ' όγκο όσο και κατ' αξία, αντιπροσωπεύουν άνω του 80 % των αερίων που διακινούνται εμπορικά σε υγρή μορφή στις Κάτω Χώρες. Στις αγορές αερίων, η Linde/AGA διαθέτει μερίδια αγοράς κατ' αξία ύψους [40-50]* % όσον αφορά το υγρό οξυγόνο, [40-50]* % όσον αφορά το υγρό άζωτο και [40-50]* % όσον αφορά το υγρό αργό. Ο δεύτερος μεγαλύτερος ανταγωνιστής είναι η Αir Liquide με μερίδα αγοράς κατ' αξία ύψους 20-25 % όσον αφορά το υγρό οξυγόνο, 20-25 % όσον αφορά το υγρό άζωτο και 25-30 % όσον αφορά το υγρό αργό. Ο αμέσως επόμενος ανταγωνιστής είναι η Αir Products η οποία, όσον αφορά τα εν λόγω τρία υγρά αέρια, διαθέτει μερίδια αγοράς κατ' αξία ύψους 10-15 %. Η Praxair διαθέτει όσον αφορά τα υγρά αέρια μερίδια αγοράς ύψους 5-10 %. Τα μερίδια αγοράς των μικρότερων προμηθευτών όσον αφορά το υγρό οξυγόνο είναι μόλις 20 %, το υγρό άζωτο μόλις 15 % και το υγρό αργό του 10 %. Δεδομένης της εν λόγω κατανομής μεριδίων της αγοράς δεν μπορεί να θεωρηθεί ως δεδομένο ότι η Linde/AGA ως αποτέλεσμα της συγκέντρωσης θα διαφύγει πλήρως του ελέγχου των ανταγωνιστών της.
(67) Όσον αφορά το υγρό υδρογόνο η συγκέντρωση δεν θα οδηγήσει σε πρόσθεση των μεριδίων αγοράς, δεδομένου ότι η ΑGA δεν αναπτύσσει δραστηριότητες στην εν λόγω αγορά. Όσον αφορά το υγρό CO2 η Linde/AGA θα επιτύχει μετά τη συγκέντρωση μερίδιο αγοράς κατ' αξία ύψους [25-35]* % και κατ' αυτό τον τρόπο θα βρεθεί στη δεύτερη θέση μετά την Ηdrogas που ηγείται της αγοράς με μερίδιο κατ' αξία ύψους 35-40 %.
Συμπέρασμα
(68) Ως εκ τούτου, η Επιτροπή κρίνει ότι η συγκέντρωση θα οδηγήσει στη δημιουργία δεσπόζουσας θέσης της Linde/AGA στις αγορές εμφιαλωμένων αερίων στις Κάτω Χώρες.
3. ΑΥΣΤΡΙΑ
αα) Οι αγορές υγρών και εμφιαλωμένων αερίων στην Αυστρία χαρακτηρίζονται ήδη από υψηλό βαθμό συγκέντρωσης λόγω της ύπαρξης ουσιαστικά τριών μόνο κύριων προμηθευτών.
(69) Στις αυστριακές αγορές υγρών και εμφιαλωμένων αερίων, η Linde, η ΑGA και η Messer αναπτύσσουν δραστηριότητες μέσω θυγατρικών εταιρειών. Εκτός από τις εν λόγω τρεις επιχειρήσεις, στην Αυστρία υπάρχουν επίσης οι επιχειρήσεις SIAD Vertrieb technischer Gase GmbH, θυγατρική της SIAD SpA, Sapio Produzione Idrogeno Ossigeno SRL (Sapio), SOL Spa (SOL) και Sauerstoffwerk Friedrich Guttroff GmbH.
(70)
&gt;ΘΕΣΗ ΠΙΝΑΚΑ&gt;
(71)
ΘΕΣΗ ΠΙΝΑΚΑ
(72)
ΘΕΣΗ ΠΙΝΑΚΑ
ββ) Στον τομέα των υγρών και εμφιαλωμένων αερίων η συγκέντρωση θα δημιουργήσει μεγάλα κοινά μερίδια αγοράς της Linde/AGA.
(73) Μετά τη συγκέντρωση η Linde/AGA θα διαθέτει κοινά μερίδια αγοράς όσον αφορά το υγρό οξυγόνο ύψους [75-85]* %, το υγρό άζωτο ύψους [60-70]* %, το υγρό αργό ύψους [80-90]* %, το υγρό υδρογόνο ύψους [80-90]* % και το υγρό CO2 ύψους [55-65]* %. Στον τομέα των εμφιαλωμένων αερίων τα μερίδια αγοράς της Linde/AGA ανέρχονται όσον αφορά το οξυγόνο σε [70-80]* %, το άζωτο σε [45-55]* %, το αργό και τα μείγματά του σε [65-75]* %, το CO2 σε [55-65]* % και το ακετυλένιο σε [65-75]* %. Η απόσταση μεριδίων της αγοράς μεταξύ της Linde/AGA και της Messer, του μόνου άλλου κύριου ανταγωνιστή, είναι όσον αφορά το υγρό οξυγόνο άνω του [...]* %, το υγρό άζωτο [...]* %, το υγρό αργό και υγρό υδρογόνο άνω του [...]* % και το υγρό CO2 [...]* %. Στον τομέα των εμφιαλωμένων αερίων η απόσταση των μεριδίων αγοράς της Linde/AGA είναι [...]* % όσον αφορά το οξυγόνο, το αργό και το ακετυλένιο, [...]* % όσον αφορά το CO2 και [...]* % όσον αφορά το άζωτο. Η Messer διατηρεί την ηγετική της θέση μόνο όσον αφορά το υδρογόνο σε φιάλες, ενώ τα μερίδια αγοράς της Linde/AGA ανέρχονται σε [30-40]* %.
Συμπέρασμα
(74) Ως εκ τούτου, η Επιτροπή κρίνει ότι η συγκέντρωση θα οδηγήσει στη δημιουργία δεσπόζουσας θέσης της Linde/AGA στις αγορές υγρών αερίων καθώς και στις αγορές εμφιαλωμένων αερίων στην Αυστρία.
4. ΦΙΝΛΑΝΔΙΑ, ΣΟΥΗΔΙΑ, ΝΟΡΒΗΓΙΑ ΚΑΙ ΙΣΛΑΝΔΙΑ
αα) Οι αγορές υγρών κα εμφιαλωμένων αερίων στη Φινλανδία, στη Σουηδία, στη Νορβηγία και στην Ισλανδία παρουσιάζουν υψηλό βαθμό συγκέντρωσης.
(75) Στις αγορές υγρών και εμφιαλωμένων αερίων στην Φινλανδία η ΑGA και η Αir Liquide είναι οι δύο σημαντικοί προμηθευτές. Εκτός από τις δύο αυτές επιχειρήσεις, αναπτύσσουν δραστηριότητες η επιχείρηση Oy Woikoski AB ως προμηθευτής υγρού υδρογόνου και ως μικρότερος προμηθευτής εμφιαλωμένων αερίων, καθώς και η Messer σε μικρότερο βαθμό.
(76) Στις αγορές υγρών και εμφιαλωμένων αερίων στη Σουηδία η ΑGA και η Αir Liquide είναι οι δύο σημαντικοί προμηθευτές. Εκτός από τις δύο αυτές επιχειρήσεις. αναπτύσσουν δραστηριότητες και η επιχείρηση Ηydrogas ως προμηθευτής διοξειδίου του άνθρακα και η Ηydrogas-Messer AB, η οποία αποτελεί κοινή επιχείρηση της Messer και της Ηydrogas.
(77) Στις αγορές υγρών και εμφιαλωμένων αερίων στη Νορβηγία η ΑGA και η Ηydrogas είναι οι σημαντικοί προμηθευτές. Στην Ισλανδία η ΑGA είναι ο μοναδικός προμηθευτής βιομηχανικών αερίων.
ββ) Σε σειρά αγορών τα μερίδια αγοράς της ΑGA υπερβαίνουν κατά πολύ το 50 %.
(78)
ΘΕΣΗ ΠΙΝΑΚΑ
(79)
ΘΕΣΗ ΠΙΝΑΚΑ
(80)
ΘΕΣΗ ΠΙΝΑΚΑ
(81) Στις αγορές υγρών και εμφιαλωμένων αερίων στην Ισλανδία η ΑGA αποτελεί τον μοναδικό προμηθευτή.
ββ) Η συγκέντρωση δεν θα οδηγήσει σε ενίσχυση της υφιστάμενης ηγετικής θέσης της ΑGA σε σειρά αγορών όσον αφορά τα υγρά και εμφιαλωμένα αέρια στη Φινλανδία, στη Σουηδία, στη Νορβηγία και στην Ισλανδία.
(82) Η σχεδιαζόμενη συγκέντρωση θα οδηγούσε ενδεχομένως σε ενίσχυση της κυριαρχικής θέσης της ΑGA στις σκανδιναβικές αγορές, εφόσον η Linde αποτελούσε σημαντικό δυνητικό ανταγωνιστή με προοπτικές εισόδου στις σκανδιναβικές αγορές. Ωστόσο, η Επιτροπή, βάσει των δηλώσεων του κοινοποιούντα σε απάντηση των αιτιάσεων της Επιτροπής και στο πλαίσιο ακρόασης, κατέληξε στο συμπέρασμα ότι δεν πρόκειται για αυτή την περίπτωση.
(83) Είναι γεγονός ότι στην Κοινότητα η Linde αναπτύσσει δραστηριότητες στις αγορές των ακόλουθων κρατών μελών όσον αφορά τα βιομηχανικά υγρά και εμφιαλωμένα αέρια: Γερμανία, Γαλλία, Ηνωμένο Βασίλειο, Ιταλία, Ισπανία, Κάτω Χώρες, Βέλγιο, Αυστρία, Πορτογαλία και Ελλάδα. Ωστόσο, το γεγονός αυτό και μόνο δεν δικαιολογεί την υπόθεση ότι κατά συνέπεια η Linde πρέπει να θεωρηθεί ως δυνητικός σημαντικός ανταγωνιστής με προοπτικές εισόδου στις σκανδιναβικές αγορές.
(84)
ΘΕΣΗ ΠΙΝΑΚΑ
(85) Το υπολογιζόμενο συνολικό κόστος των επενδύσεων για την είσοδο στην αγορά στη φάση ΙΙΙ είναι το ποσό που ξόδεψη η Linde για να εισέλθει στις αγορές αερίων της Ιταλίας. [...]* Επιπλέον, η Linde στην κοινοποίησηή της σχετικά με τις δραστηριότητές της στη Γαλλία από το 1989 μέχρι το 1998 αναφέρει αρνητικά αποτελέσματα άνω των [...]* ετησίως στη Γαλλία, μολονότι χρειάστηκε να πραγματοποιήσει επενδύσεις συνολικού ύψους [...]* εκατ. DEM. Λαμβάνοντας υπόψη το ύψος των επενδύσεων και το γεγονός ότι μια επιχείρηση πρέπει να υποστεί ζημίες για μεγάλο χρονικό διάστημα προκειμένου να εδραιωθεί σε ένα άλλο κράτος μέλος, η Επιτροπή θεωρεί ότι η πιθανότητα και η εφικτότητα της εισόδου σε μια νέα αγορά πρέπει να κριθεί από την άποψη του προμηθευτή με βάση τα δεδομένα της εξεταζόμενης αγοράς. Στο πλαίσιο αυτό είναι ιδιαίτερα σημαντικό το μέγεθος της αγοράς, καθώς και ο ήδη υπάρχων βαθμός συγκέντρωσης.
(86) Η Γαλλία είναι μετά τη Γερμανία η σημαντικότερη αγορά βιομηχανικών αερίων στον Ευρωπαϊκό Οικονομικό Χώρο. Η Ιταλία βρίσκεται μετά τη Μεγάλη Βρετανία στη τέταρτη θέση. Αντίθετα, η σουηδική αγορά αερίων είναι η μεγαλύτερη στη Σκανδιναβία και το μέγεθός της για τα βιομηχανικά αέρια αντιστοιχεί στο 14 % της γερμανικής αφοράς αερίων. Οι αγορές αερίων της Φινλανδίας και της Νορβηγίας είναι μικρότερες από την αυστριακή, της οποίας το μέγεθος αντιστοιχεί στο 10 % της γερμανικής αγοράς. Το 1998 το μέγεθος της αγοράς στη Σουηδία για υγρά και εμφιαλωμένα αέρια ανήλθε σε 160 εκατ. EUR, στη Φινλανδία σε 62 εκατ. EUR και στη Νορβηγία σε 65 εκατ. EUR. Δεδομένου του περιορισμένου μεγέθους των εν λόγω αγορών δεν είναι εύλογο ότι η Linde θα αναλάβει το κόστος επενδύσεων στο ύψος που προαναφέρθηκε και επιπλέον ότι θα θελήσει να υποστεί τις σοβαρές ζημίες μίας μακροχρόνιας εναρκτήριας φάσης.
(87) Επιπλέον, οι αγορές για την παραγωγή βιομηχανικών αερίων στη Φινλανδία, στη Σουηδία, στη Νορβηγία, ουσιαστικά με δύο μόνον κύριους προμηθευτές, και στην Ισλανδία, με έναν μόνο προμηθευτή, παρουσιάζουν ήδη υψηλό βαθμό συγκέντρωσης. Στο πλαίσιο αυτό, πρέπει επίσης να ληφθεί υπόψη ότι ένας από τους δύο κύριους προμηθευτές, η ΑGA, κυριαρχεί σε σειρά αγορών όσον αφορά τα υγρά και εμφιαλωμένα αέρια στη Φινλανδία, στη Σουηδία, στη Νορβηγία και στην Ισλανδία. Ο άλλος κύριος προμηθευτής στη Φινλανδία και στη Σουηδία είναι η Αir Liquide, η οποία ηγείται της ευρωπαϊκής και παγκόσμιας αγοράς στον τομέα της παραγωγής και εμπορίας βιομηχανικών αερίων.
(88) Λαμβάνοντας υπόψη το μικρό μέγεθος των αγορών υγρών και εμφιαλωμένων αερίων στη Σκανδιναβία και τους υψηλούς φραγμούς εισόδου στης αγορά, η Επιτροπή είναι της γνώμης ότι η Linde δεν μπορεί να θεωρηθεί ως δυνητικά σημαντικός ανταγωνιστής για μίας είσοδο στις σκανδιναβικές αγορές.
Συμπέρασμα
(89) Ως εκ τούτου, η Επιτροπή κρίνει ότι η συγκέντρωση δεν θα οδηγήσει σε ενίσχυση της δεσπόζουσας θέσης της ΑGA στις αγορές υγρών και εμφιαλωμένων αερίων στη Φινλανδία, στη Σουηδία, στη Νορβηγία και στην Ισλανδία.
V. ΔΕΣΜΕΥΣΕΙΣ ΠΟΥ ΠΡΟΣΦΕΡΘΗΚΕ ΝΑ ΑΝΑΛΑΒΕΙ Ο ΚΟΙΝΟΠΟΙΩΝ
1. ΔΕΣΜΕΥΣΗ
(90) Για την εξάλειψη των αμφιβολιών της Επιτροπής όσον αφορά τη σχεδιαζόμενη συγκέντρωση, η Linde ανέλαβε τις ακόλουθες δεσμεύσεις:
(91) Η Linde υποχρεούται αν εκχωρήσει την επιχείρηση εμφιαλωμένων αερίων της ΑGA Gas BV όσον αφορά τα βιομηχανικά αέρια (άζωτο, υδρογόνο, αργό, CO2 και ακετυλένιο) στις Κάτω Χώρες. Η εν λόγω δέσμευση εκχώρησης περιλαμβάνει το εργοστάσιο εμφιάλωσης βιομηχανικών αερίων στο Άμστερνταμ, το σχετικό προσωπικό (περίπου [...]* εργαζόμενοι), τις υπάρχουσες συμβάσεις με πελάτες, πωλητές και μεταφορείς, τον κατάλογο των πελατών και τις σχετικές φιάλες αερίων (περίπου [...]*) ("αντικείμενο δέσμευσης Κάτω Χώρες"). Η εν λόγω δέσμευση δεν περιλαμβάνει τα ειδικά αέρια, συμπεριλαμβανομένου του Mison ® και των αερίων για ιατρικούς σκοπούς.
(92) Η Linde υποχρεούται να εκχωρήσει το σύνολο των δραστηριοτήτων που η ΑGA ασκεί στην Αυστρία μέσω της θυγατρικής της ΑGA GmbH. Η δέσμευση εκχώρησης περιλαμβάνει όλες τις εγκαταστάσεις διαχωρισμού αέρα με τις υπάρχουσες συμβάσεις επιτόπιας παράδοσης, όλα τα σχετικά εργοστάσια υγροποίησης, εμφιάλωσης και ακετυλενίου, το σχετικό προσωπικό (περίπου [...]* εργαζόμενοι), τις υπάρχουσες συμβάσεις με πελάτες και πωλητές, τον κατάλογο πελατών, τις εγκατεστημένες δεξαμενές στο χώρο των πελατών, τα σχετικά βυτιοφόρα και τα υπόλοιπα οχήματα μεταφοράς καθώς και τις σχετικές φιάλες αερίων (περίπου [...]*) ("αντικείμενο εκχώρησης Αυστρία"). Δεν προβλέπεται η εκχώρηση του περιβλήματος της εταιρίας με την εταιρική επωνυμία καθώς και των συμμετοχών της ΑGA GmbH εκτός της Αυστρίας.
2. ΑΞΙΟΛΟΓΗΣΗ ΤΩΝ ΔΕΣΜΕΥΣΕΩΝ
Κάτω Χώρες
(93) Βάσει της προτεινόμενης δέσμευσης, οι δραστηριότητες εμφιαλωμένων αερίων της ΑGA στις Κάτω Χώρες θα διατεθούν προς πώληση στους ανταγωνιστές. Μέσω της εκχώρησης εξασφαλίζεται ότι η θέση της Linde στις αγορές εμφιαλωμένων αερίων δεν θα ενισχυθεί. Μετά την ολοκλήρωση της εκχώρησης ο αγοραστής θα βρεθεί στην ίδια θέση που κατείχε η ΑGA προηγουμένως. Κατ' αυτό τον τρόπο εξασφαλίζεται ότι και μετά τη συγκέντρωση θα υπάρχει ακόμη ένας μεγάλος προμηθευτής εμφιαλωμένων αερίων στις αγορές των Κάτω Χωρών. Ως εκ τούτου, η Επιτροπή κρίνει ότι η προτεινόμενη δέσμευση επαρκεί για να αποτραπεί η δημιουργία δεσπόζουσας θέσης στις αγορές εμφιαλωμένων αερίων στις Κάτω Χώρες.
Αυστρία
(94) Βάσει της προτεινόμενης δέσμευσης το σύνολο των αυστριακών δραστηριοτήτων της ΑGA όσον αφορά τα αέρια θα διατεθεί προς πώληση. Μέσω της εκχώρησης εξασφαλίζεται ότι η Linde στις αγορές υγρών και εμφιαλωμένων αερίων δεν θα ενισχυθεί. Ταυτόχρονα εξασφαλίζεται ότι στην Αυστρία θα παραμείνουν όπως και πριν τρεις κύριοι προμηθευτές. Η εκχώρηση των δύο εγκαταστάσεων διαχωρισμού αέρα και των υγροποιητών είναι απαραίτητη προκειμένου ο αγοραστής να αποκτήσει τη θέση στον ανταγωνισμό που κατείχε προηγουμένως η ΑGA στους τομείς τόσο των υγρών αερίων όσο και των αερίων σε φιάλες. Η Linde δεν πρότεινε να περιορίσει τη δέσμευση στα εμφιαλωμένα αέρια οξυγόνο, άζωτο, αργό, CO2 και ακετυλένιο αποκλείοντας το υδρογόνο σε φιάλες. Ένας ανάλογος περιορισμός θα ήταν δύσκολα εφαρμόσιμος, δεδομένου ότι κατά κανόνα όλα τα εμφιαλωμένα αέρια τοποθετούνται μαζί σε φιάλες. Ως εκ τούτου η Επιτροπή θεωρεί ότι η προτεινόμενη δέσμευση είναι η ενδεδειγμένη και απαραίτητη για να αποτραπεί η δημιουργία δεσπόζουσας θέσης στις αγορές υγρών και εμφιαλωμένων αερίων στην Αυστρία.
VI. ΣΥΝΟΨΗ
(95) Για τους προαναφερθέντες λόγους και υπό τον όρο ότι η κοινοποιούσα επιχείρηση θα εκπληρώσει τις αναληφθείσες δεσμεύσεις, η Επιτροπή κρίνει ότι η σχεδιαζόμενη συγκέντρωση δεν θα οδηγήσει στη δημιουργία ούτε στην ενίσχυση δεσπόζουσας θέσης, η οποία θα παρεμπόδιξε ουσιαστικά την άσκηση πραγματικού ανταγωνισμού σε σημαντικό τμήμα της κοινής αγοράς. Κατά συνέπεια, εφόσον τηρείται ο εν λόγω όρος, σύμφωνα με το άρθρο 8 παράγραφος 2 του κανονισμού συγκεντρώσεων και το άρθρο 57 της συμφωνίας ΕΟΧ, η συγκέντρωση κηρύσσεται συμβιβάσιμη με την κοινή αγορά και τη λειτουργία της συμφωνίας ΕΟΧ,
ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
Άρθρο 1
Η κοινοποιηθείσα συγκέντρωση με την οποία η Linde Aktiengesellschaft αποκτά τον πλήρη έλεγχο του συνόλου του μετοχικού κεφαλαίου της ΑGA AB κηρύσσεται συμβιβάσιμη με την κοινή αγορά και τη συμφωνία ΕΟΧ, υπό τον όρο ότι η κοινοποιούσα επιχείρηση θα τηρήσει τις δεσμεύσεις που ανέλαβε και οι οποίες παρατίθενται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στην:
LINDE AG Abraham-Lincoln-Straße 21 D - 65189 Wiesbaden
Βρυξέλλες, 9 Φεβρουαρίου 2000.

Labels: 4
15
14